google/wiki40b huggingface dataset:
Petrozavodsk

Petrozavodsk (russisk: Петрозаво́дск), eller Petroskoi (karelsk og finsk), er hovedstaden i den autonome russiske republikken Karelia. Det finske navnet på byen var Äänislinna (fra Ääninen, finsk navn på Onegasjøen) ved Finlands okkupasjon av Karelen under den finske fortsettelseskrigen (1941–1944).
Petrozavodsk ligger i Petrozavodskbukta ved den vestre bredden av innsjøen Onega, ca. 300 km nordøst for St. Petersburg og 700 km nordvest for Moskva. Byen strekker seg 10 km langs bredden, og ca. 2 km inn i landet. Det er to flyplasser i Petrozavodsk, havna håndterer gods- og passasjertrafikk og jernbanen til Murmansk går igjennom byen. Fra havna går det båt til øya Kizji, som er på UNESCOs liste over verdensarvsteder.
Byen ble grunnlagt av Peter den store i 1703, da det ble anlagt jernstøperi og kanonfabrikk ved bredden av Onega. Rundt fabrikken utviklet det seg en landsby, Petrovskaya Sloboda. Fabrikken ble kjent for sine kanoner og sin kunststøp. Landsbyen fikk bystatus og navnet Petrozavodsk i 1777, da Katarina den store regjerte i Russland. 
Petrozavodsk er republikken Karelias administrative senter og viktigste industriby. Byen har 282 900 innbyggere og er republikkens vitenskapelige og kulturelle sentrum. Det er to universiteter og flere høyskoler i byen. Statsuniversitetet i Petrozavodsk har også et skandinavisk institutt som ble grunnlagt i 1997. Kulturtilbudet er stort, med flere teatre, konserthus og kunstmuséer. Det er også flere kirker i Petrozavodsk; Katarinakirken, Korskirken, den Lutherske kirke og Alexander Nevskiy-kapellet. Det er reist et monument over Peter den store ved stranden.
Den russisk-ortodokse helgen Taddeus av Petrozavodsk virket her.
Space Jam

Space Jam er en amerikansk animert eventyrkomedie og familiefilm fra 1996. Filmen blander animerte figurer og levende mennesker. Animasjonsfigurene er Looney Tunes-figurer som Bugs Bunny (Snurre Sprett) og Daffy Duck. Hovedrollen spilles av Michael Jordan. Filmen ble regissert av Joe Pytka.
Jacques Cazotte

Bakgrunn

Han ble utdannet av jesuittene. Cazotte arbeidet så for det franske marineministerium, og i en alder av 27 år fikk han et offentlig embede på Martinique.
 Der ble han en velhavende mann. Samtidig begynte han å skrive - mest for seg selv. 
I 1757 vendte han tilbake til Dijon, avsluttet sin offentlige tjeneste og trakk seg tilbake til privatlivet.

Forfatter

Det var ikke før han kom til Paris i 1760 at han begynte å prøve seg som forfatter for det alminnelige publikum. Cazotte begynte denne sin forfatterkarriere med Contes orientaux, en eventyrfortelling i den stil som ble på moret erter Antoine Gallands Tusen og en natt-tolkning. På 1740-tallet gikk han over til parodiske fortellinger og utga i 1742 Mille et une fadaises, contes à dormir debout. 
Sitt egentlige rykte grunnla han med et prosaepos Ollivier (1762), og med Le diable amoureux (1772), som fikk innflytelse på de tyske senromantikerne. Han skrev dikt, fantastiscke historier og en rekke fantastiske orientalske eventyr, La patte du chat (Kattepoten, 1741) og humoresker som Mille et une fadaises, Contes a dormir debout (1742). 
Med hjelp av den syriske prest Dom Denis Chavis oversatte han til fransk enkelte arabiske legender for eventyrantologien Le Cabinet des Fées (1788-1790). I 1772 kom hans fantastiske novelle Der verliebte Teufel, som han fire år senere gjennomarbeidet og integrerte i et annet verk. Med dette grunnla Cazotte i Frankrike den nye litterære «fantastique», som langt senere skulle bidra med elementer til Science Fiction, Horror og Fantasy. Karakteristisk for hans nye fortellerstil er fantastiske og tidvis surreale hendelser som trenger inn i den reelleverden, og der det blir opp til leserens egen vurdering hva han skal anse som reelle eller som fortellerstemmens innbilning.
Cazotte sluttet seg i 1775 til de såkalte illuminatene. 
Kort før sin død ble han tilhenger av den martinistisk mystisisme hos Martinez de Pasqually. Den 10. august 1792 ble han arrestert som tilhenger av de monarkisk uinnstilte martinister og på grunn av oppdagelsen av enkelte av hans kontrarovlusjonære brev. I en svært kort rettssak ble Cazotte dømt til døden og giljotinert.
Port Lockroy

Port Lockroy er en naturlig havn på Wiencke Island i Antarktis. Den ble oppdaget i 1903 av en fransk ekspedisjon under ledelse av Jean-Baptiste Charcot. Port Lockroy ble benyttet som havn for flytende hvalkokerier, og under andre verdenskrig etablerte Storbritannia en base her, Base A på den lille Goudier Island, i forbindelse med Operasjon Tabarin. Etter krigen fortsatte basen som en forskningsstasjon fram til 1962.
I 1996 ble Port Lockroy ryddet og restaurert og er nå et museum og postkontor, operert av United Kingdom Antarctic Heritage Trust. Den tidligere basen ble i 1995 oppført på listen over historiske steder og kulturminner i Antarktis og er beskyttet av bestemmelsene som er gitt i Antarktistraktaten. Port Lockroy anløpes av en rekke cruiseskip.
Port Lockroy er navngitt etter Edouard Lockroy, en fransk politiker som hjalp Charcot med å skaffe statlig støtte til den franske ekspedisjonen.
Statsbiblioteket i Århus

Statsbiblioteket er universitetsbibliotek for Aarhus Universitet, sentralbibliotek for Danmarks folkebibliotek og utgjør sammen med Det Kongelige Bibliotek Danmarks nasjonalbibliotek. Det ble etter vedtak i Folketinget og Landstinget i 1897 åpnet i 1902 for blant annet å avlaste Det Kongelige Bibliotek.
Ved opprettelsen mottok biblioteket ca. 100 000 dubletter (bøker som biblioteket hadde mere enn ett eksemplar av) fra Det Kongelige Bibliotek. Her utgjorde Caspar Frederik Wegeners boksamling grunnstammen. I 2004 hadde biblioteket over 3,5 millioner bøker og tidsskrifter (hver tidsskriftstittel er kun talt én gang), som var fordelt på 109 503 hyllemeter. De samlede utgifter til driften lå på om lag over 153 millioner kr, hvilket bl.a. dekker over 233 årsverk. Driftsinntektene lå på 14,5 millioner kroner.
Biblioteket ligger i den nordlige delen av Universitetsparken, hvor dets 45 meter høye gule boktårn med magasiner er et landemerke. I parken foran biblioteket ble det i 1976 og 1984 bygget underjordiske magasiner, og i 2000 ble et medisinsk bibliotek åpnet i den tidligere fødselsklinikken i den sydlige del av universitetsparken. Frem til 1963 hadde Statsbiblioteket lokaler i bygningen som i dag huser Erhvervsarkivet.
Statsbiblioteket mottar også pliktavlevering av aviser, film- og musikkutgivelser. Pliktavleveringen av aviser henger sammen med loven om Statens Avissamling fra 1916, mens musikkutgivelser ble en del av oppgaven i 1989 ved en utvidelse av formålet med Statens Mediesamling, som ble opprettet i 1987 for å samle inn og bevare tv- og radioopptak. I 2005 blev oppgavene ytterligere utvidet, idet en ny pliktavleveringslov dels forpliktet Statsbiblioteket til å samle tv og radio, som tidligere hadde vært avtaleregulert, og dels forpliktet Statsbiblioteket og Det Kongelige Bibliotek å innhøste den danske delen av internett. Dette blir gjort ved fire årlige tverrsnittshøstinger, selektive innhøstinger av utvalgte nettsider, som avspeiler det danske samfunn her og nå og opp til tre begivenhetshøstninger per år. De innsamlede danske nettstedene lagres for ettertiden i to kopier på henholdsvis Statsbiblioteket og Det Kongelige Bibliotek.
Statsbiblioteket fungerer som hovedsentral for folkebibliotekene, dels ved å stille sine samlinger til rådighet og ved innkjøp av nye titer, som ikke finnes andre steder i Danmark, samt ved å ivareta funksjonen som Dansk Lånecenter, ved innlån av materiale fra utenlandske bibliotek.
Danske reklamefilmer er Statsbibliotekets unike samling av dansk kinoreklame fra ca. 1950–95 samt reklamefilm sendt på TV2.
Bibliotekenes nettmusikk er en ny mulighet for å låne dansk musikk via nettet. Innholdet er danske og utenlandske cd-utgivelser, som man har avtale med. Den lånte musikk er kopisperrede WMA-filer, som kan benyttes i en eller sju dager. Bibliotekenes nettmusikk er utviklet av Statsbiblioteket, men tilbys gjennom de enkelte folkebibliotek.
Ondt blod i Vesten

Handling

Handlingen er lagt til USA på 1880-tallet. Jernbanen strekker seg stadig lenger vestover. Den bringer med seg sivilisasjonens goder, men også lovløshet. Jorda der jernbanen skal gå, blir verdifull, og folk skyr ingen midler for å skaffe seg den. 
Handlinga er bygget opp rundt to fortellinger. Den ene handler om Jill McBain. Hun er en desillusjonert, men sterk kvinne, på vei til å møte sin nye familie. Familien er imidlertid blitt massakrert av Frank og hans bandittgjeng. Den andre fortellingen tar utgangspunkt i Morton, som har leid inn Franks gjeng for å rydde vei for jernbanen han holder på å bygge. En mystisk mann med munnspill og desperadoen Cheyenne tar loven i egne hender, og forsøker å oppspore Frank og Morton. “The Man” knytter de to handlingsforløpene sammen. I store deler av filmen er han en mystisk person hvis motiver er ukjente.

Popularitet og økonomi

Filmen ble meget populær i Europa og spesielt i Frankrike der den ble sett av nesten 15 millioner. Den ble den suverent mest besøkte filmen i Frankrike i 1969, og over dobbelt så mange besøkende som den nest mest besøkte (The Brain).

Anmelderne

Filmen ble meget godt mottatt av anmelderne og har fått så mye som 98 % på Rotten Tomatoes og 80 % på Metacritic. Den amerikanske filmanmelderen Roger Ebert gav den 2,5 av 4 stjerner, mens Leonard Maltin gav den 3,5 av 4 stjerner.
Den fikk også svært god omtale av de norske anmelderne. Både VG, Dagsavisen, Aftenposten gav den terningkast seks, mens Dagbladet gav den fem.
I 2009 ble den inkludert i National Film Registry, et utvalg av filmer til bevaring i det amerikanske nasjonalbiblioteket Library of Congress.
John Arne Sæterøy

Bakgrunn

Han har gitt ut album i Norge, Sverige, Danmark, Finland, Frankrike, Nederland, Polen, Slovakia, Spania, Sveits, USA, og Tyskland, med særlig suksess i Frankrike. Han har vunnet en rekke priser for sine tegneserier både i Norge og internasjonalt.
Jason debuterte i 1981 i tegneseriebladet KonK, og fortsatte deretter å bidra med flere korte fortellinger. Fra 1987 til 1989 gikk han på kunstskolen Strykejernet kunstskole i Oslo, før han begynte på Statens håndverks- og kunstindustriskoles linje for grafisk design og illustrasjon.
I 1991 vant han en pris for sin historie Pervo i Norsk Tegneserieforums årlige tegneseriekonkurranse. Fire år senere ga han ut sitt første album, Lomma full av regn, en abstrakt tegneserie som ble kåret til tidenes beste tegneseriealbum noensinne av det norske tegneseriemagasinet TEGN. I 1997 kom første nummer av Jasons eget album, Mjau mjau. Dette albumet har senere fått tretten oppfølgere.
Etter det realistisk tegnede albumet Lomma full av regn forenklet Jason tegnestilen sin. Han eksperimenterte med andre stiler, og endte opp med å tegne dyrefigurer. Dyrefigurene ble konsekvent framstilt med samme tanketomme ansiktsuttrykk. I denne perioden begynte Jason også å tegne «stumme» serier, uten dialog. I 1999 kom den første helt stumme serien i Mjau mjau 5.
I 2003 vakte han oppmerksomhet med Jernvognen, en tegnet versjon av en av Stein Rivertons mest kjente kriminalroman fra 1909. Sommeren 2004 kom Du går feil vei, Jasons egen vri på Mary Shelleys klassiker Frankenstein. Jasons tegneserie Mjau Beibi ble i en periode trykt i Dagbladet. 
Jason har siden 2007 vært bosatt i Montpellier i Frankrike og lager som regel først seriene sine for utenlandske forlag før de blir utgitt på norsk . Han arbeider heltid med tegneserier og illustrasjonsoppdrag.
MacBook Pro

Unike egenskaper

MacBook Pro blir levert med endel nye finesser, bl.a. 802.11n trådløst nettverk, som kan overføre opptil 540 mbps. Den har også MagSafe strømkontakt, som hindrer at Macen skal falle i gulvet hvis noen snubler i ledningen.
14. oktober 2008 kom MacBook Pro 15"-versjon med nytt design. Ny styreplate, ny skjermutgang og doble grafikkretser var blant de viktigste endringene. Skjermporten var en DisplayPort som erstattet den tidligere DVI. Styreplaten ble større og museknappen var fjernet i og med at selve styreplaten fikk museknappfunksjonalitet. FireWire 400-porten ble tatt bort og FireWire 800-porten var dermed den eneste muligheten for FireWire-tilkobling. Samtlige inn-/utganger er plassert på maskinene venstre side, mens DVD-enheten er flyttet fra forsiden til høyre side.
Douglas County (Colorado)

Historie

Fylket ble grunnlagt i 1861 og er et av de opprinnelig sytten fylkene i Colorado. Det fått sitt navn etter Stephen A. Douglas som døde samme år som fylket ble dannet.
Kortbaneløp på skøyter under Asiatiske vinterleker 2003

Kortbaneløp på skøyter under Asialekene 2003. Kortbaneløp på skøyter var en av flere sporter under de femte Asiatiske vinterleker som ble arrangert i Aomori i Japan. Det var ti øvelser, fire individuelle og en stafett for menn og detsamme for kvinner. Konkurransene ble avviklet i perioden 6. til 7. februar 2003. Sør-Korea ble beste nasjon med seks gullmedaljer foran Kina med fire.
Skipshandler

En skipshandler (engelsk: ship's chandler) er en handelsmann som har spesialisert seg i å forsyne mat og utstyr til skip, kjent som  skipshandel.
Tradisjonelt, i seilskutetiden kunne en i en skipshandel finne artiker som: rosiner, terpentin, tjære, bek, linolje, hvalolje, talg, smult, lakk, hyssing, tau, hamp, stry, verktøy som øks og biler,  hammer, stemjern, lanterner, skruer og spiker, båtshake, kalfatring, håndpumper, merlespiker, feiekoster, mopper, matvarer, lær og papir.
En skipshandlers virksomhet var sentral i det sosiale og politiske liv i havnebyene.
Dagens skipshandlere fører varer, typiske for drivstoff-drevne handelsskip som oljetankere, containerskip og tørrlasteskip. De forsyner disse skips mannskaper med mat og drikke og alle nødvendige forbruksvarer, artikler for renhold og vedlikehold av båten. Fordelen ved en skipshandel er at reder, hans representant eller mannskapet slipper å gå byen rundt til forskjellige forretninger og handle med kontanter- forutsatt at immigrasjonsmyndighetene slipper de ut av havnen. og at skipshandlerens varer ikke er fortollet eller belagt med merverdiavgift. Vanligvis har en reder kreditt hos skipshandlere som sender regning for det som er levert. Skipshandleren får sine varer fra grossister eller produsenter.
Det som kjennetegner en skipshandel er rask levering, omfattende vareutvalg og istand til å levere alt som er bestilt på kort tid på grunn av den korte tid båtene ligger inne i havnen. I havnebyer med frihavn ligger en skipshandel vanligvis i denne.
Da de fleste skipshandlere fører et assortert utvalg av finere alkoholholdig drikke, bruker ofte utenlandske ambassader med importprivilegium å handle sine drikkevarer i en skipshandel.
Råttistock

Råttistock er en musikkfestival som avholdes årlig på Skage i Overhalla på sommerstid, den nest siste helgen i juli, på initiativ fra lokale ungdommer. 
Festivalen ble arrangert for første gang i 1997, da som et privat arrangement for en liten musikkinteressert vennekrets i området. Etter hvert har antall besøkende på festivalen økt, men de fleste besøkende har en eller annen personlig tilknytning til arrangørene. På grunn av at mange av de som opprinnelig stelte til arrangementet har flyttet ut av bygda, har det blitt en stadig større geografisk spredning på hvor besøkende reiser fra. Navnet kommer angivelig av at arrangørene ved opprigging til den første festivalen fant en gammel råtten stokk i bakken der de skulle sette opp scenen.
Festivalen baserer seg på dugnadsarbeid fra lokale krefter, og alle bandene spiller gratis. Noen av bandene som har spilt på råttistock er Null$katte$nylterne, Podium, NameUs, The Soulshake Express, Bare Eli Band, theReel, Harry Baba, Åggis, Hindenburg, Area 69, Opel og Jimbo Jones.
Leonid Pasternak

Biografi

Leonid Pasternak var født inn i en jødisk familie i Odessa, hvor faren arbeidet som vertshusholder. Han var den yngste av seks barn. Han begynte tidlig å tegne, men familien ga han liten støtte ettersom de fryktet at tegningen skulle komme i veien for studiene hans. Hans første kunde og sponsor var den lokale gatefeieren som begynte å kjøpe Pasternaks kunst allerede fra gutten var i syvårsalderen.
I perioden 1881–1885 studerte Pasternak ved universitetet i Moskva, først ved det medisinske fakultet, senere ved det juridiske. Til slutt bestemte han seg for å vie sitt liv til kunsten og begynte ved kunstakademiet i München, hvor han tok eksamen i 1887. Han returnerte til Russland, avtjente to års pliktmessig militærtjeneste i (artilleriregimentet) og begynte sin karriere som maler på heltid i 1889.
Pasternak gjorde umiddelbart suksess som maler. Det første maleriet han stilte ut ble kjøpt av Pavel Tretjakov, den viktigste kunstsponsoren i Russland på den tiden.  Han ble snart populær og ble medlem av den såkalte Polenov-sirkelen, hvor blant annet Valentin Serov, Isaak Levitan, Mikhail Nesterov og Konstantin Korovin var med. I 1889 giftet han seg med pianisten Rosa Isidorovna Kaufman, datter av Isidor Kaufman, en fabrikant som gjorde det godt – og ikke av hans navnebror maleren Isidor Kaufman, slik mange feilaktig tror.
De nygifte slo seg ned i Moskva og i 1890 fikk de det første av i alt fire barn – den berømte forfatteren Boris Pasternak.

Leonid Pasternak var en av de første russiske malerne som benevnte seg selv som impresjonist. I 1880 og 1890-tallets Russland hadde en slik proklamasjon nyhetens interesse og gjorde at kunstneren fikk oppmerksomhet.
Pasternak var også medlem av Peredvizjniki-bevegelsen og Mir iskusstva(kunstnerbevegelse). Han var en venn av Leo Tolstoj, bodde mange måneder i Jasnaja Poljana, og malte mange portretter av den store forfatteren. Han illustrerte også hans romaner Krig og fred og Oppstandelse. Han ble tildelt en medalje for sine illustrasjoner til Tolstojs romaner under Verdensutstillingen i Paris i 1900.
Pasternak ble valgt til medlem av Det keiserlige kunstakademiet i (1905), og han var også lærer ved Moskvas skole for maling, arkitektur og billedhogging.
I 1921 hadde Pasternak behov for en øyeoperasjon og denne skulle utføres i Berlin. Han reiste dit sammen med sin kone og to døtre, mens de to sønnene, Boris og Alexander, ble igjen hjemme. Etter operasjonen bestemte han seg for ikke å returnere til Russland. Han ble værende i Berlin inntil han måtte flykte fra det nasjonalsosialistiske Tyskland i 1938. Han slo seg ned i Oxford i England og bodde der til sin død 31. mai 1945.
The Continental (sang)

«The Continental» er en amerikansk sang med melodi av Con Conrad og tekst av Herb Margidson. Den ble introdusert av Ginger Rogers i filmen Continental (The Gay Divorcee) fra 1934.
«The Continental» ble tildelt den aller første Academy Award for Best Original Song.
Jolly Coburn og Leo Reisman hadde store platehits med sangen på tiden for introduksjonen.

Norsk versjon

Jens Book-Jenssen har skrevet en norsk tekst. På norsk bærer den tittelen «Continental».
Eton College

Historie

King's College of Our Lady of Eton ble grunnlagt av Henrik VI i 1440. Formålet var å gi gratis utdannelse til 70 fattige studenter, som senere skulle studere videre ved King's College i Cambridge, grunnlagt av samme konge året etter. Omkring halvparten av den første staben, samt den første rektoren, ble overført fra William av Wykehams Winchester College. Denne skolen var modell for Eton.
Nicholas Udall, rektor fra 1534 til 1541, er kjent som den første person som ble fengslet for brudd på Buggery Act av 1533, en lov mot homoseksuell omgang.
I det 17. århundre var den ikke lenger en skole bare for utvalgte studenter, og det ble populært blant rike familier å sende sønner dit.
Fransk mesterskap i hinderløp 1890

Fransk mesterskap i hinderløp 1890 ble arrangert 25. februar 1890, på Hippodrome du d'Enghien i Enghien-les-Bains. Dette var det tredje franske mesterskapet i hinderløp som ble arrangert.
I'll Never Love This Way Again

«I'll Never Love This Way Again» er en amerikansk sang med melodi av Richard Kerr og tekst av Will Jennings.
Dionne Warwick har spilt inn sangen. Den ble utgitt på singlen Arista AS 0419 i 1979, som ble produsert av en kollega på plateselskapet Arista, Barry Manilow.
Det var Warwicks første singleutgivelse på Arista etter den usuksessfulle kontraktperioden på Warner Bros. Records.
Sangen brakte Warwick fornyet popularitet da den nådde en sjetteplass i Canada, en femteplass på den amerikanske Billboard Adult Contemporary-listen, en attendeplass på Billboard Hot Soul Singles-listen og en femteplass på Billboard Hot 100-singlelisten.
Sangen gav Warwick en Grammy Award i 1980 for Best Female Pop Vocal Performance.
Singlen ble seritifsert av RIAA til gull for salg av over én million eksemplarer og hjalp hennes debutalbum på Arista, Dionne, å bli sertifisert til platina for albumsalg av over én million eksemplarer.
Cheryl Ladd hadde tidligere spilt inn sangen som «I Know I'll Never Love This Way Again» til hennes første album, som ble utgitt i 1978.

Norsk versjon

Terje Davidsen har skrevet en norsk tekst. Den norske tittelen er «Jeg elsker aldri slik igjen». Hans Petter Hansen har spilt inn sangen. Den ble utgitt på LP-platen Lady (Triola TNLP 79) i 1981.
Ingrid Alexandra av Norge

Representasjon

Ved Vinter-OL for ungdom 2016 tente Ingrid Alexandra OL-ilden under åpningsseremonien på Lillehammer.
Allochernes peregrinus

Utbredelse

Ikke i Norge. I Europa finnes den i nord, i området Tyskland - Polen. Men kunnskapen er trolig mangelfull .
Kaikadi

Opprinnelse og alder

I sin opprinnelige form skal rasen være utdødd, men det eksisterer fortsatt hunder under denne betegnelsen i India. Navnet har den fått etter en nomadisk stamme (samme navn) som lever i Maharashtra-området. Også språket dette folket snakkes kalles kaikadi. Trolig er dagens hunder en krysning mellom den nå utdødde mynden og andre raser (som terrier).

Utseende, anatomi og fysikk

Kaikadi har ei mye rettere overlinje enn whippet, nesten som en azawakh. Fargene kan være hvit, gyllenbrun eller sort sies det.
Den er liten til mynde å være, med en mankehøyde på maksimalt ca. 40 cm, noe som forsterket intrykket av at denne mynden kanskje ikke er en ren mynde, men en blanding. Pelsen er trolig lang eller semi-lang, for det fortelles at den trenge ganske mye vedlikehold.

Bruksområde

Kaikadi skal være en meget god vakthund, men er trolig i sin opprinnelse avlet for hetsjakt på småvilt.
Anna Magdalena Bachs notebok

Anna Magdalena Bachs notebok (tysk Notenbüchlein für Anna Magdalena Bach) er to notehefter fra 1722 og 1725 som Johann Sebastian Bach og hans hustru Anna Magdalena skrev sammen.
Heftene oppbevares i Staatsbibliothek zu Berlin. J. S. Bach laget også en notebok for sin eldste sønn: Klavierbüchlein für Wilhelm Friedemann Bach.
Slaget ved Antietam

Slaget ved Antietam ble utkjempet den 17. september 1862 under den amerikanske borgerkrigen. Øverstkommanderende hos nordstatene (Unionen) var George B. McClellan, mens Robert E. Lee var øverstkommanderende hos sørstatene (Konføderasjonen). Det var det blodigste endagsslaget i amerikansk historie, med 22 717 døde, sårede og savnede. 3 654 døde ble begravet, 1 761 ble meldt savnet. Slaget ble utkjempet ved Sharpsburg og Antietam-bekken, vest i delstaten Maryland. Selv om McClellan hadde rikelige reservestyrker som kunne blitt brukt til å utnytte lokale suksesser i slaget, maktet han ikke å ødelegge Lees hær. McClellan hadde stanset Lees invasjon av delstaten Maryland, men Lee greide å trekke sine styrker tilbake til Virginia uten forstyrrelser fra den forsiktige McClellan. Selv om slaget var taktisk tvetydig, trakk konføderasjonsstyrkene seg først tilbake fra slagmarken. Dette gjorde slaget, i militær terminologi, til en unionsseier. Seieren hadde betydning nok til å gi president Abraham Lincoln selvtillit til å kunngjøre sin frigjøringserklæring. Dette førte igjen til at den britiske og franske regjeringen gikk vekk fra sine planer om anerkjennelse av Konføderasjonen.